
Διήμερο εορταστικών εκδηλώσεων για τα 100 χρόνια μετονομασίας 
του Αγίου Χαραλάμπους
Η προσφυγιά έβαλε τη βαριά σφραγίδα της στην ιστορία του Αγίου Χαραλάμπους, 
ο οποίος μετρά, φέτος, εκατό χρόνια από τη μετονομασία του, σε ανάμνηση του ομώνυμου Ιερού Ναού, κτισμένου στην ορεινή κώμη των Κοπαλάντων της Σαντάς του Πόντου. 
Μνήμες και άνθρωποι που μετέτρεψαν το ακατοίκητο τσιφλίκι της ‘’Δημόντσας’’ σε φιλόξενο τόπο δημιουργίας, γεύσεις που έθρεψαν κάθε γενιά και χοροί που ζωντανεύουν τον καμβά των παραδόσεων του Πόντου, συγκρότησαν τον πυρήνα του εορταστικού διημέρου που διοργάνωσε ο Πολιτιστικός Σύλλογος Νεολαίας Αγίου Χαραλάμπους σε συνεργασία με τον Δήμο Κιλκίς, με σεβασμό στην ιστορική μνήμη και στην πολιτιστική κληρονομιά του χωριού.
Κάτοικοι του Αγίου Χαραλάμπους και επισκέπτες γεύθηκαν εκλεκτά ποντιακά φαγητά και εδέσματα (τανωμένον σορβάν, πισία, ωτία), παρασκευασμένα από τις γυναίκες του Αγίου Χαραλάμπους στο μπουφέ που στήθηκε το απόγευμα του περασμένου Σαββάτου στον προαύλειο χώρο του πρώην Δημοτικού Σχολείου. Εκεί η λύρα και το νταούλι κράτησαν το ρυθμό της ποντιακής μουσικής για να χορέψουν ο Σύλλογος Ποντίων Νέας Σάντας και οι κάτοικοι του οικισμού. Χθες, Κυριακή, τελέσθηκε θεία λειτουργία στον Ιερό Ναό του Αγίου Χαραλάμπους, προεξάρχοντος του Σεβασμιώτατου Μητροπολίτη Πολυανής και Κιλκισίου κ.κ. Βαρθολομαίου. 
Στη συνέχεια στο Πολιτιστικό Κέντρο τιμήθηκαν για την προσφορά τους στον Άγιο Χαράλαμπο οι Νίκος Χωλίδης, Θεόδωρος Μουρατίδης, Δημήτρης Νικολαϊδης και ο αείμνηστος εφημέριος Γεώργιος Τερζητάνος. 
Προηγήθηκαν σύντομοι χαιρετισμοί από τον Δήμαρχο Κιλκίς Δημήτρη Κυριακίδη, ο οποίος επισήμανε ότι η επέτειος της εκατονταετηρίδας από τη μετονομασία του Αγίου Χαραλάμπους έχει βαθύ ιστορικό, κοινωνικό και συναισθηματικό νόημα για την τοπική κοινωνία και τις γενιές που πέρασαν και προσέθεσε ότι η σκυτάλη παραδίδεται τώρα στη νέα γενιά, για να διατηρήσει ζωντανή την ιστορία του Αγίου Χαραλάμπους και να τη μετουσιώσει σε δύναμη συνέχειας και προοπτικής. Οι εορταστικές εκδηλώσεις λειτουργούν ως υπενθύμιση στις νεότερες γενιές ότι ένας τόπος υπάρχει όσο οι άνθρωποί του θυμούνται, αγαπούν και συνεχίζουν την ιστορία του τόνισε ο Πρόεδρος του Πολιτιστικού Συλλόγου Νεολαίας Αγίου Χαραλάμπους Χρήστος Τσαλικίδης  
Εκτός από τους προαναφερθέντες,τις εκδηλώσεις οι οποίες τελούσαν υπό την αιγίδα του Δήμου Κιλκίς, τίμησαν με την παρουσία τους ο εφημέριος του Ιερού Ναού Αγίου Χαραλάμπους Αχίλλειος Κοσμίδης, ο Αντιπρόεδρος της Βουλής, βουλευτής Γιώργος Γεωργαντάς, οι Αντιδήμαρχοι Θεμιστοκλής Κοσμίδης, Κωνσταντίνος Παπακώστας, Θεμιστοκλής Ανθρακίδης, ο δημοτικός σύμβουλος Γιάννης Χατζηαποστόλου, 
ο Πρόεδρος της Δημοτικής Κοινότητας Μιχάλης Κοπαλίδης, ο Ταξίαρχος της 71ης Αερομεταφερόμενης Ταξιαρχίας ‘’Πόντος’’ Αριστείδης Τσουκαλάς, ο Πρόεδρος του Εργατικού Κέντρου Κιλκίς Νίκος Τοπαλίδης, ο Πρόεδρος της ΔΕΕΠ ΝΔ Κιλκίς Μηνάς Παπαδοπουλος, εκπρόσωποι από τον Σύλλογο Ποντίων Νέας Σάντας και Πολιτιστικών Συλλόγων της περιοχής.  
